ประกาศคณะกรรมการกํากับตลาดทุน

ที่ ทจ. 35/2563

เรื่อง  การจัดทําและส่งงบการเงินที่ครบกําหนดส่งภายในปี 2563 ของบริษัท  
ที่ไม่สามารถจัดประชุมผู้ถือหุ้นสามัญประจําปี เนื่องจากสถานการณ์  
การระบาดของโรคติดเชื้อไวรัสโคโรนา 2019 หรือโรคโควิด 19   
(Coronavirus Disease 2019 (COVID-19))

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

                    ตามที่ได้มีประกาศคณะกรรมการกํากับตลาดทุน ที่ ทจ. 28/2563  เรื่อง การจัดทําและส่งงบการเงินไตรมาสที่ 1 ปี 2563 ของบริษัทที่ไม่สามารถจัดประชุมผู้ถือหุ้นสามัญประจําปี เนื่องจากสถานการณ์การระบาดของโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19)) ลงวันที่ 27 มีนาคม พ.ศ. 2563  เพื่อให้บริษัทที่ออกหลักทรัพย์ที่ได้รับผลกระทบจาก COVID-19 สามารถนําส่งงบการเงินงวดไตรมาส 1 ปี 2563 ซึ่งสอบทานโดยผู้สอบบัญชีที่บริษัทแต่งตั้งได้  และโดยที่ปัจจุบันการจัดประชุมที่มีการรวมตัวกันของบุคคลจํานวนมากยังมีข้อติดขัดจากการปฏิบัติตามมาตรการป้องกันโรคและการจัดระเบียบ เช่น การเว้นระยะห่างระหว่างที่นั่ง เป็นต้น ประกอบกับการจัดประชุมผ่านสื่ออิเล็กทรอนิกส์ยังมีข้อจํากัดบางประการ เป็นเหตุให้บริษัทที่ออกหลักทรัพย์ไม่สามารถจัดประชุมสามัญประจําปีผู้ถือหุ้นเพื่อแต่งตั้งผู้สอบบัญชีได้  จึงมีเหตุจําเป็นและสมควรในการผ่อนผันเกี่ยวกับการจัดทําและส่งงบการเงินของบริษัทที่ออกหลักทรัพย์ต่อสํานักงานต่อไป

                    อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551  และมาตรา 56 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 5) พ.ศ. 2559  คณะกรรมการกํากับตลาดทุนออกประกาศไว้ดังต่อไปนี้


ข้อ ๑ ประกาศนี้ให้ใช้บังคับกับการจัดทําและส่งงบการเงินดังต่อไปนี้ของบริษัทที่ออกหลักทรัพย์ที่ครบกําหนดส่งภายในวันที่ 31 ธันวาคม พ.ศ. 2563  โดยบริษัทดังกล่าวต้องไม่อยู่ระหว่างค้างการนําส่งงบการเงินหรือรายงานที่มีหน้าที่ต้องจัดทําและจัดส่งต่อสํานักงานตามมาตรา 56

                    (1) งบการเงินรายไตรมาสที่ผู้สอบบัญชีได้สอบทานแล้ว   

                    (2)  งบการเงินประจํางวด 6 เดือนที่ผู้สอบบัญชีตรวจสอบและแสดงความเห็นแล้ว

                    เพื่อประโยชน์ตามความในวรรคหนึ่ง “ผู้สอบบัญชี” หมายความว่า  ผู้สอบบัญชีที่ได้รับความเห็นชอบจากสํานักงาน


ข้อ ๒ ในกรณีที่บริษัทที่ออกหลักทรัพย์ไม่สามารถจัดประชุมผู้ถือหุ้นสามัญประจําปีเพื่อแต่งตั้งผู้สอบบัญชีได้ เนื่องจากสถานการณ์การระบาดของโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19)) ให้บริษัทส่งงบการเงินตามข้อ 1 ซึ่งผ่านการสอบทานหรือตรวจสอบ แล้วแต่กรณี จากผู้สอบบัญชีที่ได้รับการแต่งตั้งจากบริษัทดังกล่าวต่อสํานักงานได้  โดยบริษัทต้องเสนอให้ที่ประชุมผู้ถือหุ้นแต่งตั้งผู้สอบบัญชีรายดังกล่าวในการประชุมคราวต่อไป


ข้อ ๓ ประกาศนี้ให้ใช้บังคับตั้งแต่วันที่ 16 กรกฎาคม พ.ศ. 2563 เป็นต้นไป 


ผู้มีอํานาจลงนาม - ประกาศ  ณ วันที่ 3 กรกฎาคม พ.ศ. 2563

 

 

 

                                                          (นางสาวรื่นวดี  สุวรรณมงคล)  
                                                                     เลขาธิการ  
                                       สํานักงานคณะกรรมการกํากับหลักทรัพย์และตลาดหลักทรัพย์  
                                                                ประธานกรรมการ  
                                                          คณะกรรมการกํากับตลาดทุน